A TANÁCS 371/2009/EK RENDELETE
(2008. november 27.)
az Európai Közösségeknek, a Közösségek kiváltságairól és mentességeiről szóló jegyzőkönyv 12. cikke, 13. cikkének második bekezdése és 14. cikke rendelkezéseinek hatálya alá tartozó tisztviselői és egyéb alkalmazottai kategóriáinak megállapításáról szóló 549/69/Euratom, ESZAK, EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 291. cikkére,
tekintettel az Európai Közösségek kiváltságairól és mentességeiről szóló jegyzőkönyvre és különösen annak 16. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Bíróság véleményére (2),
tekintettel az Európai Számvevőszék véleményére (3),
mivel:
(1)
Az Európai Rendőrségi Hivatal (EUROPOL) létrehozásáról szóló, 2009. április 6-i 2009/371/IB tanácsi határozat (4) 6. cikke értelmében az Europol személyzete támogatói minőségben részt vehet olyan közös nyomozócsoportokban, amelyeket két vagy több tagállam kezdeményezésére e tagállamok hoznak létre, amennyiben e csoportok olyan bűncselekményeket vizsgálnak, amelyek az Europol hatáskörébe tartoznak. E közös nyomozócsoportok vezetője azon tagállam bűnügyi nyomozásban részt vevő illetékes nemzeti hatóságának a képviselője, amely tagállamban a csoport tevékenykedik. A közös nyomozócsoport műveletei során az Europol-tisztviselők a sérelmükre vagy általuk elkövetett bűncselekmények tekintetében a műveletek végrehajtásának helye szerinti tagállam hasonló feladatokat ellátó személyekre alkalmazandó nemzeti jogának hatálya alá tartoznak.
(2)
Amikor az Europol-egyezmény módosításáról szóló jegyzőkönyv (5) bevezette annak lehetőségét, hogy az Europol-tisztviselők részt vehessenek közös nyomozócsoportokban, a jogalkotó véleménye az volt, hogy tekintve az Europol-tisztviselők részvételének különleges jellemzőit az olyan közös nyomozócsoportokban, amelyeket a tagállamok az Europol hatáskörébe tartozó bűnügyi nyomozások keretében hoznak létre, az Europol-tisztviselőket ne illesse meg a bírósági eljárások alóli mentesség az ilyen csoportokban való részvétel során végzett hivatali tevékenységek tekintetében.
(3)
Az Európai Közösségek kiváltságairól és mentességeiről szóló jegyzőkönyv által a tisztviselők és alkalmazottak számára kizárólag a Közösségek érdekében biztosított kiváltságok és mentességek tisztán funkcionálisak a tekintetben, hogy céljuk elkerülni a Közösségek működésével és függetlenségével történő bármiféle összeütközést. Amennyiben a 2009/371/IB tanácsi határozat nem változtatja meg az Europol-személyzet közös nyomozócsoportokban való részvételének különleges jellemzőit, elfogadása nem terjesztheti ki a bírósági eljárások alóli mentességet az Europol ilyen csoportokban résztvevő személyzetére. Ennélfogva az 549/69/Euratom, ESZAK, EGK rendeletet (6) módosítani kell a közös nyomozócsoportok rendelkezésére bocsátott Europol-személyzet mentessége hatályának tisztázása érdekében az említett határozat fényében és kizárólag annak végrehajtása céljából,
ELFOGADTA EZT A RENDELETET:
1. cikk
Az 549/69/Euratom, ESZAK, EGK rendelet a következő cikkel egészül ki:
„1a. cikk
A Közösségek kiváltságairól és mentességeiről szóló jegyzőkönyv 12. cikkének a) pontja nem alkalmazandó a közös nyomozócsoportok rendelkezésére bocsátott Europol-személyzetre az olyan hivatalos cselekmények tekintetében, amelyeket az Európai Rendőrségi Hivatal (EUROPOL) létrehozásáról szóló, 2009. április 6-i 2009/371/IB tanácsi határozat (7) 6. cikkében meghatározott feladatok végrehajtása érdekében kell elvégezni.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2010. január 1-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 27-án.